**NYHEDSBREV – FOLKEKIRKENS PERSONALE**

**Nr. 28 – september 2017**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Lønforhandlinger**

Lønforhandlinger for visse overenskomstdækkede medarbejdere om indplacering i intervalløn og tildeling af et varigt/midlertidigt tillæg eller engangsvederlag er påbegyndt. Der er forskellige regler for medarbejderne, som menighedsrådene skal være opmærksomme på, herunder at visse elementer vedrørende lønforhandlingsproceduren som blev ændret i forbindelse med OK15.

***Kirkefunktionærer (omfattet af organisationsaftalerne), dvs. kordegne, sognemedhjælpere/kirke-og kulturmedarbejdere, kirkemusikere, kirketjenere eller gravere.***Forslag om ændret indplacering i intervallet kan fremsættes af både menighedsråd og den forhandlingsberettigede organisation. Forslag fra organisationen skal være menighedsrådet i hænde senest 15. september 2017. Senest 15. november 2017 skal menighedsrådene fremsende begrundede svar og eventuelt modforslag til organisationen.

Forslag om at indgå en aftale om midlertidige tillæg og engangsvederlag kan fremsættes både af menighedsråd og den forhandlingsberettigede organisation. Der er ikke en deadline for fremsættelse af forslag, men menighedsrådet kan med fordel medtage forslag om midlertidige tillæg og engangsvederlag i forhandlingsprocessen om lønforbedringer.

***Organister (omfattet af organistoverenskomsten)***Forslag om tildeling af varige og midlertidige tillæg samt engangsvederlag kan fremsættes af både menighedsråd og den forhandlingsberettigede organisation. Forslag vedrørende varige tillæg skal være menighedsrådet i hænde senest 15. september 2017. Senest 15. november 2017 skal menighedsrådene fremsende begrundede svar og eventuelt modforslag til organisationen.

Forslag om engangsvederlag og midlertidige tillæg er ikke omfattet af en deadline, men menighedsrådet kan med fordel medtage forslag om engangsvederlag og midlertidige tillæg i forhandlingsprocessen om varige tillæg.

***Generel information***

Hjælp og assistance for menighedsrådene i forbindelse med lønforhandlingerne kan fås ved henvendelse til stifterne og Landsforeningen af Menighedsråd. På den digitale arbejdsplads (DAP’en) findes ligeledes vejledningsmateriale i form af en oversigt over lønforhandlingernes forløb samt tekstforslag til de forskellige breve, referater og lønaftaler, menighedsrådene kan få behov for.

Menighedsrådene skal være opmærksomme på:

* Den samlede lønudgift – vedrører også udgifter til pension, feriegodtgørelse, automatiske årlige reguleringer mv.
* Aftalt løn og midlertidige tillæg skal angives i niveau 31. marts 2012 og omregnes med den gældende reguleringsfaktor (4,2446). Vær opmærksom på at reguleringsfaktoren forventes at stige pr. 1. december 2017. Det endelige niveau kendes pt. ikke.
* Engangsvederlag skal angives i aktuelt niveau (niveau 1. april 2017)

Lønstatistik over menighedsrådets aktuelle lønudgifter kan findes i dataarkivet (sammen med det øvrige lønmateriale) for august måned. Bilaget er navngivet: Forhandlingsstatistik. Oplysningerne i lønstatistikken er baseret på oplysninger fra FLØS. Vejledning til brug af ”Forhandlingsstatistik” kan findes på [www.folkekirkenspersonale.dk](http://www.folkekirkenspersonale.dk), under FLØS Nyt, august 2014.

**Nye lønsystemer**

Kirkefunktionærer og organister er omfattet af nye lønsystemer. Fra et arbejdsgiver-synspunkt er formålet med de nye lønsystemer først og fremmest, at løn skal anvendes som et aktivt og strategisk ledelsesinstrument. Ved at sætte fokus på den enkelte medarbejders kvalifikationer og resultater bidrager nye lønsystemer til mere effektive og attraktive arbejdspladser. Det er bl.a. også med til at sikre fastholdelse af velkvalificerede medarbejdere.

Det er menighedsrådets ansvar at sikre midler til rådighed til lokal løndannelse i den enkelte kirke. Det er samtidig menighedsrådet, der fastlægger og beslutter, hvor mange midler der skal anvendes ved lønforhandlingerne.

Det forventes, at der foregår en vis løndannelse lokalt. Men det er ikke fastlagt af Kirkeministeriet og de forhandlingsberettigede organisationer, hvor mange midler menighedsrådene skal anvende til lokal løndannelse i den enkelte kirke. Ligesom der heller ikke er krav om, at der for hver enkelt medarbejder sker en lønudvikling hvert år.

Menighedsrådet har et særligt ansvar for loyalt at begrunde, hvorfor en medarbejder har fået eller ikke har fået et løntillæg/lønforbedring. Der kan således ikke gives et afslag ved blot at henvise til den økonomiske situation. Menighedsrådet skal foretage en konkret vurdering af den enkelte medarbejder både ved lønforbedring og afslag på lønforbedring.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Kirkeministeriet den 19. september 2017

Med venlig hilsen

Kirkeministeriet